Na temelju članka 107. stavka 9. Zakona o odgoju i obrazovanju u osnovnoj i srednjoj školi ("Narodne novine“, br. 87/08., 86/09., 92/10., 105/10.-ispravak, 90/11., 16/12., 86/12., 94/13., 152/14., 7/17. i 68/18.) i članka 47. Statuta Osnovne škole Vladimira Becića Osijek, Školski odbor Osnovne škole Vladimira Becića Osijek, na 19. sjednici održanoj dana 31. siječnja 2019. godine donio je

**P R A V I L N I K**

**O NAČINU I POSTUPKU ZAPOŠLJAVANJA**

**U OSNOVNOJ ŠKOLI VLADIMIRA BECIĆA OSIJEK**

1. **OPĆE ODREDBE**

*Predmet pravilnika*

Članak 1.

Ovim se Pravilnikom o načinu i postupku zapošljavanja (u daljnjem tekstu: Pravilnik) u Osnovnoj školi Vladimira Becića Osijek (u daljnjem tekstu: Škola) uređuje način i postupak provedbe natječaja u Školi kojim se svim kandidatima za zapošljavanje osigurava jednaka dostupnost javne službe pod jednakim uvjetima, sadržaj natječaja, način na koji se obavlja vrednovanje odnosno procjenjuju rezultati vrednovanja, vrši rangiranje i odabir kandidata prijavljenih na natječaj odnosno kandidata koje je Školi uputio Ured državne uprave Osječko-baranjske županije, imenovanje povjerenstva za vrednovanje kandidata i djelokrug rada povjerenstva te dostava izvješća ravnatelju Škole o provedenom postupku.

Članak 2.

Na ravnatelja Škole ne primjenjuju se odredbe ovog Pravilnika.

*Rodna jednakost*

Članak 3.

Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muške i na ženske osobe.

1. **POSTUPAK PRVEDBE NATJEČAJA I VREDNOVANJA KANDITATA**

*Zasnivanje radnog odnosa u Školi*

Članak 4.

Radni odnos u Školi zasniva se ugovorom o radu na temelju natječaja koji raspisuje ravnatelj Škole uz uvjete i na način propisan Zakonom o odgoju i obrazovanju u osnovnoj i srednjoj školi (u daljnjem tekstu: Zakon), drugim zakonima i propisima.

Iznimno od stavka 1. ovog članka, radni odnos može se zasnovati ugovorom o radu i bez natječaja u skladu s Zakonom.

*Objava i sadržaj natječaja*

Članak 5.

Natječaj se objavljuje na mrežnoj stranici i oglasnoj ploči Hrvatskog zavoda za zapošljavanje i mrežnoj stranici Škole i oglasnoj ploči Škole.

Rok za primanje prijava kandidata na natječaj je osam dana od dana objave natječaja na mrežnoj stranici i oglasnoj ploči Hrvatskog zavoda za zapošljavanje i mrežnoj stranici Škole i oglasnoj ploči Škole.

Natječaj treba sadržavati:

* naziv i sjedište Škole,
* mjesto rada i naziv radnog mjesta za koje se raspisuje natječaj,
* tjedno radno vrijeme i vrijeme na koje se sklapa ugovor o radu,
* opće i posebne uvjete za radno mjesto za koje se raspisuje natječaj,
* naznaku priloga/dokumentacije kojom se dokazuje ispunjenost uvjeta za radno mjesto za koje je raspisan natječaj,
* obvezu testiranja kandidata,
* naznaku zapreka za zasnivanje radnog odnosa u Školi iz članka 106. Zakona i naznaku

dokaza koji se prilaže,

* napomenu da je kandidat koji se poziva na pravo prednosti pri zapošljavanju na temelju

posebnog zakona obvezan uz prijavu priložiti svu propisanu dokumentaciju prema posebnom zakonu,

* naznaku poveznice na internetskoj stranici Ministarstva hrvatskih branitelja na kojoj su navedeni dokazi potrebni za ostvarivanje prava prednosti pri zapošljavanju na temelju Zakona o hrvatskim braniteljima iz Domovinskog rata i njihovih obitelji,
* naznaku da će se kandidatom prijavljenim na natječaj smatrati samo osoba koja podnese

pravodobnu i potpunu prijavu te ispunjava formalne uvjete iz natječaja,

* naznaku probnog rada ako se ugovora,
* rok za podnošenje prijava,
* naznaku da se na natječaj mogu javiti osobe oba spola,
* naznaku da je prijavu potrebno vlastoručno potpisati,
* naznaku web-stranice Škole na kojoj će se objaviti područje povjere, pravni i drugi izvori za pripremu kandidata za testiranje, vrijeme i mjesto održavanja testiranja te rok za objavu vremena i mjesta održavanja testiranja,
* naznaku o načinu dostavljanja prijave i adresu Škole na koju se podnose prijave s potrebitom dokumentacijom,
* naznaku da se isprave prilažu u neovjerenoj preslici i
* naznaku u kojem se roku i na koji način obavještavaju kandidati o rezultatima natječaja.

*Povjerenstvo za vrednovanje kandidata*

Članak 6.

Povjerenstvo za vrednovanje kandidata prijavljenih na natječaj i kandidata koje je u Školu uputio Ured državne uprave (u daljnjem tekstu: Povjerenstvo) imenuje odlukom ravnatelj Škole.

Povjerenstvo ima tri člana.

Članove povjerenstva imenuje ravnatelj Škole iz reda radnika koji imaju potrebno obrazovanje i stručno znanje vezano za utvrđivanje znanja, sposobnosti i vještina kandidata u postupku natječaja.

Član povjerenstva ne može biti osoba kojoj je kandidat član uže obitelji. Članom uže obitelji smatraju se: supružnik, srodnici po krvi u pravnoj liniji i njihovi supružnici, braća i sestre, pastorčad i posvojenici, djeca povjerena na čuvanje i odgoj i djeca na skrbi izvan vlastite obitelji, očuh i maćeha, posvojitelj i osoba koju je radnik dužan po zakonu uzdržavati, te osoba koja s radnikom živi u izvanbračnoj zajednici.

Članovi povjerenstva potpisuju izjavu o nepostojanju sukoba interesa s kandidatima.

*Djelokrug rada povjerenstva za vrednovanje kandidata*

Članak 7.

Povjerenstvo obavlja slijedeće poslove:

* utvrđuje koje su prijave na natječaj pravodobne i potpune,
* utvrđuje listu kandidata prijavljenih na natječaj odnosno kandidata koje je u Školu uputio ured državne uprave koji ispunjavaju formalne uvjete iz natječaja za pravodobne i potpune prijave i kandidate s te liste upućuje na testiranje i intervju,
* utvrđuje sadržaj testiranja (područja provjere, pravne i druge izvore za pripremu kandidata za testiranje), te vrijeme trajanja testiranja,
* objavljuje na web stranici Škole područja provjere za pripremu kandidata za testiranje, vrijeme i mjesto održavanja testiranja,
* utvrđuje identitet kandidata prije testiranja na temelju javne isprave (osobne iskaznice),
* provodi testiranje i razgovor (intervju) s kandidatima,
* objavljuje na web stranici Škole rezultat testiranja i poziv kandidatima na razgovor (intervju)
* utvrđuje rang –listu kandidata na temelju rezultata provedenog testiranja i razgovora (intervjua),
* objavljuje na web stranici vrijeme i mjesto održavanja oglednog sata za tri najbolje rangirana kandidata (samo za učitelje),
* ravnatelju Škole dostavlja izvješće o provedenom postupku i rang-listu kandidata.

Članak 8.

Rok za objavu vremena i mjesta održavanja testiranja je najmanje pet dana prije dana određenog za testiranje.

Kandidat isprave prilaže u neovjerenoj preslici. Neovjerene preslike isprava Škola ne vraća kandidatu nakon završetka natječaja.

Izabrani kandidat je obvezan dostaviti Školi izvornike isprava prije zaključivanja ugovora o radu.

Osoba koja nije podnijela pravodobnu ili potpunu prijavu ili ne ispunjava formalne uvjete natječaja, ne smatra se kandidatom u postupku natječaja. Škola ne obavještava ovu osobu o razlozima zašto se ne smatra kandidatom natječaja.

*Testiranje, intervju i ogledni sat*

Članak 9.

Vrednovanje kandidata Povjerenstvo utvrđuje putem testiranja i razgovora (intervjua) i održavanje oglednog sata (samo za učitelje).

Škola je obvezna kandidatu koji je osoba s invaliditetom prilikom provedbe testiranja i intervjua osigurati odgovarajuću razumnu prilagodbu.

Testiranju mogu pristupiti kandidati s liste kandidata iz članka 7. stavka 1. točke 2. ovog Pravilnika.

Kandidat koji nije pristupio testiranju, intervjuu i oglednom satu ne smatra se kandidatom.

Provjera kandidata se sastoji od pisane provjere kandidata putem testiranja i razgovora s kandidatom (intervju), te održavanje oglednog sata za učitelje.

*Rezultati provjere*

Članak 10.

Nakon obavljenog testiranja kandidata Povjerenstvo utvrđuje rezultat testiranja za svakog kandidata koji je pristupio testiranju. Vrednuje se svaki odgovor na pitanje iz testa bodovima od 0 do 10 bodova.

Smatra se da je kandidat zadovoljio na testiranju ako je ostvario najmanje 60% bodova od ukupnog broja bodova Povjerenstva.

Kandidat koji ne zadovolji na testiranju ne ostvaruje pravo na pristup razgovoru (intervjuu).

*Razgovor (intervju)*

Članak 11.

Na razgovor (intervju) s Povjerenstvom pozivaju se kandidati koji ostvare pravo na pristup intervjuu.

Rezultat testiranja i poziv kandidatima na razgovor (intervju) objavljuje Povjerenstvo na web stranici Škole u skladu s propisima o zaštiti osobnih podataka.

Povjerenstvo u razgovoru s kandidatom utvrđuje znanja, sposobnosti, interese, motivaciju kandidata za rad u Školi.

Svaki član Povjerenstva vrednuje rezultat razgovora (intervjua) bodovima od 0 do 10 bodova.

Smatra se da je kandidat zadovoljio na razgovoru (intervjuu) ako je ostvario najmanje 60% bodova od ukupnog broja bodova Povjerenstva.

*Ogledni sat*

(samo za učitelje)

Članak 12.

Na održavanje oglednog sata pozivaju se tri kandidata koji ostvare najbolje rezultate na testiranju i intervjuu.

Povjerenstvo dogovara termin održavanja oglednog sata najkasnije dva dana prije održavanja i objavljuje raspored na web stranici škole.

Svaki član Povjerenstva vrednuje rezultat ostvaren na oglednom satu bodovima od 0 do 10.

Smatra se da je kandidat zadovoljio na oglednom satu ako je ostvario najmanje 60% bodova od ukupnog broja bodova Povjerenstva.

*Rang-lista i izvješće o provedenom postupku*

Članak 13.

Nakon provedenog razgovora (intervjua), a za učitelje i nakon održanog oglednog sata, Povjerenstvo utvrđuje rang-listu kandidata prema ukupnom broju bodova ostvarenih na testiranju i intervjuu, a za učitelje prema ukupnom broju bodova ostvarenih na testiranju, intervjuu i održanom oglednom satu.

Povjerenstvo dostavlja ravnatelju Škole izvješće o provedenom postupku , koje potpisuje svaki član Povjerenstva. Uz izvješće se prilaže rang-lista kandidata.

*Stupanje na snagu*

Članak 14.

Ovaj Pravilnik stupa na snagu osmog dana od dana objave na oglasnoj ploči Škole.

Predsjednica školskog odbora

\_\_\_\_\_\_\_\_\_\_\_\_\_\_\_\_\_

Marija Orkić

KLASA:003-03/19-01-01

URBROJ:2158-10-01-19-2

Osijek, 31. siječnja 2019.

Pravilnik je objavljen na oglasnoj ploči Škole i mrežnoj stranici Škole dana 31. siječnja 2019. i stupio je na snagu dana 8. veljače 2019.

Na ovaj pravilnik Ured državne uprave Osječko-baranjske županije dao je suglasnost dana 6. veljače 2019. KLASA:002-02/19-01/13; URBROJ:2158-02-03/1-19-2 sukladno članku 107. stavak 9. Zakona o odgoju i obrazovanju u osnovnoj i srednjoj školi ("Narodne novine“, br. 87/08., 86/09., 92/10., 105/10.-ispravak, 90/11., 16/12., 86/12., 94/13., 152/14., 7/17. i 68/18.).

Ravnateljica:

\_\_\_\_\_\_\_\_\_\_\_\_\_\_\_\_

Tatjana Kristek